Лыкъуэжь Феликс ягу къагъэкIыж
Тэрч къалэ дэт спорткомплексым иджыблагъэ щекIуэкIащ илъэс 16-18-м ит спортсмен ныбжьыщIэхэм боксымкIэ я республикэпсо зэхьэзэхуэ.
КъБР-м СпортымкIэ и министерствэмрэ Тэрч район щIыпIэ администрацэм Физкультурэмрэ спортымкIэ и къудамэрэ я нэIэ щIэту илъэс етIуанэ хъуауэ къызэрагъэпэщ турнирыр Тэрч къалэ дэт ДЮСШОР-м боксымкIэ и тренеру щыта, УФ-м спортымкIэ и мастер Лыкъуэжь Феликс и фэеплъу ирагъэкIуэкI.
Иджырей зэхьэзэхуэр зэхаублэн ипэ, абы хэтынухэм я пащхьэ къыщыпсэлъащ Тэрч муниципальнэ районым и щIыпIэ администрацэм и Iэтащхьэ Дадэ МуIэед, абы и къуэдзэхэу Семэн Пщыкъанрэ Хъущт Аслъэнрэ, Ислъэмей къуажэм и щIыпIэ администрацэм и Iэтащ-хьэ Лыкъуэжь Вадим, фэеплъ турнирыр зи цIэкIэ екIуэкI Лыкъуэжь Феликси япэ тренеру, КъБР-м боксымкIэ и тренер нэхъыщхьэу щыта, иджырей зэхьэзэхуэм и судья нэхъыщхьэ Къуэжей Дмитрий, УФ-м боксымкIэ щIыхь зиIэ и тренерхэу Джабоев Серго, Денисенкэ Василий сымэ, нэгъуэщIхэри. Абыхэм псалъэ гуапэкIэ зыхуагъэзащ Феликс и адэ-анэу Лыкъуэжьхэ Арсенрэ Людмилэрэ, пасэу дунейм ехыжами лъэужь дахэ къэзыгъэна я къуэм папщIэ фIыщIэ хуащIу.
Ди республикэм щыIэ спорт еджапIэхэм я гъэсэнхэу килограмм 50-м щегъэжьауэ 100-м щIигъу зи хьэлъагъхэм мы гъэм хьэрхуэрэгъу яхуэхъуар Шэшэн Республикэм щыщ спортсмен ныбжьыщIэхэращ.
Боксым дихьэхыу районым исхэм къищынэмыщIауэ, фэеплъ турнирыр зыхуащI щIалэм и Iыхьлы, ныбжьэгъу, къуажэгъу куэд къыщызэхуэса зэхьэзэ-хуэр яублащ Тэрч къалэ ДЮСШОР-м и гъэсэн нэхъыщIэхэм ящыщу Умар Тамерланрэ Хьэгъур Анзоррэ (килограмм 25-рэ). Зэпеуэм хэтыну къызэхуэсахэм хьэлъагъкIэ ахэр япэмыхъуми, утыкум къихьа ныбжьыщIэхэм IэкIуэлъакIуэу ягъэлъэгъуащ спортшколым боксымкIэ зыхуагъасэ техникэхэр (тренерыр Къудей Алимбэчщ).
ИужькIэ утыкур хуит хуащIащ адрей боксёрхэм. Рингым къызэдихьа спортсмен 24-м ящыщу япэ увыпIэр къахьащ Шэшэным къикIахэу Исаев Исмэхьил, Мусагаджиев Рахман, Музаев Билал сымэ, ди щIалэхэу Дзэгъащтэ Джамбулэт, Биттуев Магомед, КъардэнгъущI Азэмэт, Быхъурэ Темболэт, Нальгиев Ибрэхьим, Серчэ Елдар, Журавлёв Руслан, КIэрэф Рустам сымэ.
Килограмми 100-м щIигъу зи хьэлъагъ боксёр-хэу Ервас Къантемыррэ (КъБР) Юсупов Махътырэ (ШР) рингым къыщихьам, зэхьэзэхуэм кIэлъыплъхэр тепыIэжтэкъым, щхьэж зи телъхьэ спортсменыр трагъэкIуэну хуейуэ. ИкIэм-икIэжым шэшэн щIалэм бжьыпэр иубыдащ. Апхуэдэу щыт пэтми, фэеплъ турнирым и кубокыр къэзыхьар Къэбэрдей-Балъкъэрым и командэращ, щхьэзакъуэ текIуэныгъэ нэхъыбэ ди щIалэхэм зэрызыIэрагъэхьэфам къыхэкIыу.
Зэхьэзэхуэм щытекIуахэм дыщэ медалхэр, етIуанэ увыпIэ къэзыхьахэм дыжьын медалхэр, КъБР-м СпортымкIэ и министерствэм къыбгъэдэкI щIыхь тхылъхэмрэ кубокхэмрэ иратащ. КъищынэмыщIауэ КъБР-м СпортымкIэ и министерствэм къыбгъэдэкI фэеплъ тхылъ IэщIалъхьащ Лыкъуэжь Феликс и адэ-анэм.
Зи гугъу тщIы зэпеуэр къызэзыгъэпэщахэми абы хэтахэми фIыщIэ яхуищIу къызэхуэсахэм я пащхьэм къыщыпсэлъащ Феликс и анэ Лыкъуэжь Людмилэ.
— Ди щIалэр дэзыхьэхыу щыта спорт лIэужьыгъуэр къыхахыу абы и лъагъуэр бгъуфIэ зыщI ныбжьыщIэхэм я бжыгъэм зэрыхэхъуэр икъукIэ ди гуапэ мэхъу, — жиIащ Людмилэ. — Нобэ утыку къихьа боксёр ныбжьыщIэхэм сохъуэхъу къызыхэкIа лъэпкъыр ягъэгушхуэу, я адэ-анэхэр ягъэгуфIэу, спортым и лъага-пIэ нэхъ ин дыдэхэм лъэIэсу куэдрэ Тхьэм игъэпсэу-ну. Апхуэдэу фIыщIэ худощI «Езыр къытхэмытыжми и фэеплъыр ди гум илъщ» жаIэу мы зэхьэзэхуэр къызэгъэпэщыным зи гуащIэ хэзылъхьа щIалэхэм, Феликс и ныбжьэгъухэм. ФIыщIэ псалъэкIэ захуэзгъэзэну сыхуейщ КъБР-м спортымкIэ и министр Хъущт Аслъэнбэчрэ Тэрч районым и щIыпIэ администрацэм физкультурэмрэ спортымкIэ и къудамэм и унафэщI Нэфлъашэ Алимбэчрэ я лэжьыгъэм и хъер ялъагъуу, узыншэу дунейм тригъэтхэ.
— Илъэс етIуанэ хъуауэ Джылахъстэнейм щызэхашэ турнирыр зи фэеплъ щIалэм и гугъу пщIымэ, ар зымыцIыхуахэм къезгъэцIыхуу, зыцIыхуу щытахэми ягу къэзгъэкIыжу жысIэну сыхуейт: Лыкъуэжь Феликс боксёр Iэчлъэчу зэрыщытам къыдэкIуэу, цIыхуфIт икIи хахуэт, — жиIащ Умар Олег. — ЦIыхум и нэгум иплъэу пэжыр иIуэтэфырт, захуагъэм и телъхьэт, зылъэмыкIым зэрыдэIэпыкъуным хущIэкъу зэпытт, езым нэхърэ нэхъыжьуи нэхъыщIэуи ныбжьэгъу куэд иIэт, фIыуэ къалъагъурт. Феликс спортсмен ныбжьыщIэхэр игъэгушхуэрт, щIалэгъуалэм пашэ яхуэхъурт, абы хэлъа адыгагъэмрэ цIыхугъэмрэ теухуа хъыбархэр зэныбжьэгъухэм зэIэпахыу нобэр къыздэсым яIуэтэж.
— 1995 гъэ лъандэрэ спортым и мастер Лыкъуэжь Феликс пасэу дихьэхат боксым, ерыщу зыхуигъасэрт, ехъулIэныгъэ лъагэхэр зэрызыIэригъэхьэным хуэпабгъэт, — игу къегъэкIыж Лыкъуэжьым и япэ тренеру щыта, урысейпсо катего-рие зиIэ судья Къуэжей Дмитрий. — Къэбэрдей-Балъкъэрым и гуп къыхэхам хэту 1994 гъэм Челябинск къалэм щекIуэкIа зэхьэзэхуэм зэфIэкI хъарзынэ къыщызыгъэлъэгъуа боксёр щIалэм гу къылъитащ ЦСКА-м боксымкIэи тренер нэхъыщхьэ, СССР-м щIыхь зиIэ и тренер Лавров Артём икIи адэкIэ ЦСКА-м зыщигъэсэну иригъэблэгъат. СощIэж, а клубым и командэ къыхэхам хэту илъэс 18 фIэкIа а зэманым мыхъуа Феликс Италием щекIуэкIа дунейпсо зэхьэзэхуэм (1995 гъэ) япэ увыпIэ къызэрыщихьам дыщыгуфIыкIауэ зэрыщытар.
Феликс ЦСКА-м щыхэта зэман лъандэрэ цIэ лей хуэхъуауэ и ныбжьэгъухэри, и гъэсакIуэ-тренерхэри къызэреджэр «етIуанэ Тайсонт», ехъулIэныгъэ куэд зыIэригъэхьэфыну зэрыхуагъэфащэм къыхэкIыу. Ауэ и щхьэзакъуэ текIуэныгъэхэм нэхърэ абы нэхъ къищтащ Джылахъстэнейм къыщыхъу щIалэ цIыкIухэр боксым хуигъэсэныр, ахэр утыкушхуэхэм иришэныр, я зэфIэкIхэм щыгуфIыкIыныр. Лыкъуэжьыр Тэрч къалэ дэт ДЮСШОР-м боксымкIэ и тренеру щыщыта илъэсхэм (2007-2013) ныбжьыщIэ куэд а спорт лIэужьыгъуэм дригъэхьэхащ, урысейпсо зэхьэзэхуэхэми щIыналъэ зэпеуэхэми увыпIэ нэхъыщхьэхэр къыщызыхьа щIалэхэри абыхэм къахэкIащ.
Лыкъуэжь Феликс япэ тренер зыхуэхъуа цIыкIу-хэм ящыщщ и къуэ Алихъани. Иджы абы къищIыкIащ адэр зэрыгушхуэн щIалэ: илъэс 19-м ит Алихъан «БоксымкIэ спортым и мастер» цIэр зыIэригъэхьащ, урысейпсо зэхьэзэхуэ зыбжанэм пашэныгъэ къыщихьащ, мы зэманым Москва дэт финанс-юридическэ академием щоджэ, зэфIэкI хъарзынэхэр игъэлъагъуэу ЦСКА-м зыщегъасэ.
Ныбэжь Таисэ.
